A fordítás az alábbi kiadás alapján készült:

Mary Claire Haver, MD / THE GALVESTON DIET:
The Doctor-Developed, Patient-Proven Plan to Burn Fat
and Tame Your Hormonal Symptoms

This edition arranged with Kaplan/DeFiore Rights
through Graal Literary Agency.

Fordító

Erdő Orsolya

Szerkesztő

Lukács Tamás

Szaklektor

Dr. Eszterbauer Márta

Olvasószerkesztő

Ligeti Szilvia

Copyright © Mary Claire Haver, 2023

Hungarian translation © Erdő Orsolya, 2024

Hungarian edition © Édesvíz Kft., 2025

Cover design © Édesvíz Kft., 2025

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó: Novák András igazgató

Műszaki vezető: Ortutay Judit

Tördelő: Skiathos Visuals

Borító: Goart Design Bt.

Elektronikus formátum
Békyné Kiss Adrien

EPUB ISBN 978-963-507-638-3

MOBI ISBN 978-963-507-639-0

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Minden betegnek, barátnak, munkatársnak,
tanítványnak, illetve követőnek, aki azt mondta:
„Segíts, nem értem, mi történik velem!”

Tartalom

Bevezető

I. rész: Ígéret

1. fejezet: Változik a tested, változnak az igényeid

2. fejezet: A hormonok kordában tartása

3. fejezet: Készülj fel életed megváltoztatására

II. rész: Tennivalók

4. fejezet: Első tennivaló: Időszakos böjt

5. fejezet: Második tennivaló: Gyulladáscsökkentő táplálkozás

6. fejezet: Harmadik tennivaló: Üzemanyagváltás

III. rész: Terv

7. fejezet: A Galveston-diéta táplálkozási alapja

8. fejezet: Minden egyben: Étkezési tervek és bevásárlólisták

9. fejezet: Receptek a Galveston-diétához

10. fejezet: Galveston-diéta egy életre

Források

Köszönetnyilvánítás

A szerzőről

Bevezető

Testünk folyamatosan változik életünk első napjától kezdve az utolsóig. Ez az öregedés része – természetes folyamat, amely elől senki sem menekülhet. A nők esetében azonban az életük delén bekövetkező változás egyedülálló, és gyakran nyugtalanító. Hirtelen olyan furcsa tünetek jelentkeznek nálunk, mint a hőhullámok és a derekunk körül újonnan felhalmozódó túlsúly. A bőrünk nagyon száraz lehet, és jobban ráncosodik. Olyan tüneteket észlelhetünk, mint az ízületi fájdalom, hajhullás, fejfájás, puffadás, valamint fokozódó szorongás vagy depresszió. Az alvás bizonytalanná válik, és fájdalmas lehet a szexuális együttlét. Apró dolgoktól is kiborulunk.

Lehet, hogy ezek közül egyszerre több is megtörténik veled. Hidd el, nem vagy egyedül. Engedd meg, hogy bemutassak valakit, aki pontosan tudja, min mész keresztül: saját magamat.

A negyvenes éveim végén elfoglalt orvos, anya és feleség voltam. A legfőbb egészségi gondom akkoriban a policisztásovárium-szindróma (PCOS) volt, egy inzulinrezisztencia okozta állapot, ami azt jelenti, hogy az inzulin képtelen ellátni a feladatát, vagyis nem tudja bejuttatni a sejtekbe az energiát szolgáltató glükózt. A PCOS rendszertelen menstruációt, pattanásokat, meddőséget, petefészekcisztát és kellemetlen szőrnövekedést okoz.

A fogamzóképes nők közül minden tizedik szenved PCOS-ben. A többség (70 százalék) túlsúlyos vagy akár elhízott, én azonban a normális súlyúak 30 százalékához tartoztam. A PCOS szerencsére kezelhető, és az én esetemben sokat segített a hormonpótlás.

Aztán történt a családomban egy haláleset: májelégtelenségben elvesztettem a bátyámat, Bobot. Nagyon elkeseredtem. Ő volt a lányaim kedvenc nagybátyja, egy kreatív, vidám lélek, akivel különösen szoros volt a kapcsolatom. Fiatalabb korunkban táncpartnerek voltunk, számos táncversenyt nyertünk Louisiana-szerte. Amikor meghalt, úgy éreztem, megszakad a szívem.

A gyász különös hatással van mindannyiunkra. Én úgy próbáltam megbirkózni vele, hogy valósággal zabáltam. A klinikán lehúzott hosszú műszakok után ott álltam a tálaló előtt, két kézzel tömtem magamba a Goldfish sós kekszet, amelyet aztán több pohár borral öblítettem le. Rövid idő alatt csaknem tíz kilót híztam. Megváltozott a külsőm, és nyomorultul éreztem magam.

Az orvosi hátteremnek köszönhetően tudtam, hogy az én koromban talán ideje lenne egy időre leállni a hormonokkal. Így hát beszéltem az orvosommal, aki egyetértett abban, hogy ezt kellene tennem.

Azonban a hormonok addig elnyomták a középkorú nőknél jelentkező perimenopauzális tüneteket, így két héttel azután, hogy felhagytam a szedésükkel, hirtelen minden megváltozott – és mondhatom, nem jó irányba. Hőhullámaim támadtak, ilyenkor úgy éreztem, mintha az egész belsőm lángolna. Jöttek az álmatlan éjszakák, és ami a legaggasztóbb, az agyi ködnek nevezett homályos, feledékeny állapot. Nagy csomókban kezdett hullani a hosszú, dús hajam. A bőröm tetőtől talpig száraz volt, és teljesen meg kellett változtatnom a bőrápolási szokásaimat, hogy hidratált maradjak. Annyira sajgott az egész testem, hogy egy barátomnak azzal viccelődtem, hogy odaadnám az elsőszülöttemet is, csak hogy megkönnyebbüljek. Valósággal rémálommá vált az alvás, mivel éjszakánként többször is felébredtem – először izzadságban ázva, majd a hőhullám elmúltával vacogva.

Tudtam, hogy hormonális változáson megyek keresztül – perimenopauza –, de annyira intenzívek voltak az általa okozott tünetek, hogy őszintén megijedtem. Mindezek tetejébe még súlygyarapodás is?! Teljesen összezavarodtam.

Aztán hallani véltem a bátyám, Bob hangját: „Kislány, ne gyötrődj emiatt. Ahogy belekerültél, ki is tudsz jutni belőle.”

Először a súlyommal kezdtem foglalkozni. Pontosan azt tettem, amit más orvosokhoz hasonlóan én magam is mindig tanácsolok a betegeknek: egyél kevesebbet, mozogj többet!

Úgy-ahogy megtérültek az erőfeszítéseim. Fogytam fél-egy kilót, de nem többet, amit aztán szinte azonnal vissza is szedtem. Koplaltam, és megszállottan edzettem, de alig apadt a súlyom. Rendkívül frusztráló volt. Egyszerűen csak helyre akartam hozni magamat, de bármivel próbálkoztam, nem vezetett tartós eredményre.

Rájöttem, hogy ugyanazokkal a súlyproblémákkal küszködöm, amelyekről sok páciensem mesélt. Ott ültek a rendelőben, szorongatták magukon a vizsgálóköpenyt, és tanácsot kértek a fogyáshoz, miközben frusztráltak voltak, mert noha változtattak az étrendjükön és a mozgási szokásaikon, a mérleg nyelve egyfolytában a rossz irányba mozdult. Ilyenkor perceken át magyaráztam nekik az étrend és a testmozgás együttes hatásáról. Ebben az életkorban azonban a legtöbb nő számára már nem működött az, amit nekem tanítottak, és ami korábban nálam bevált. Éveken át küzdöttek a makacs kilók leadásáért, csekély sikerrel. Sajnálom, hogy nekem magamnak is át kellett élnem ezt az egészet ahhoz, hogy megváltozzon a véleményem, de ez az igazság. Amikor nekem sem segítettek a saját jó tanácsaim, akkor döbbentem rá, hogy valamit rosszul csinálok.

Ezt követően belevetettem magamat a testsúlyszabályozás és az emberi anyagcsere kutatásába – különösen a nőkre vonatkozóan. Az orvosi egyetemen és a szülész-nőgyógyász gyakornokként töltött évek alatt azt tanították, hogy a fogyás egyetlen módja a „kalória be/kalória ki”, de úgy éreztem, hogy lennie kell más módszernek is. Nem kaptam mindenre választ, így hát tovább kerestem – hogy jobban érezhessem magam, és aztán segíthessem és taníthassam a nőket, hogyan érhetik el az általuk vágyott és megérdemelt testsúlyt, energiaszintet és egészséget. Tudni akartam, miért olyan nehéz lefogynunk és megtartanunk a súlyunkat, különösen, amikor közeledünk életünk deléhez.

Váratlan és izgalmas területekre vezetett el a válaszok megtalálása iránti mély szenvedély, valamint a motiváció és az elszántság. Kutatásaim során három téma bukkant fel újra és újra: az időszakos böjt, a gyulladáscsökkentő táplálkozás a hormonális változásaink kezeléséhez, illetve a zsírégetéshez szükséges fehérje-szénhidrát-zsír arányra vonatkozó tudományos kutatások.

Ezek lennének a kulcsok?

Elhatároztam, hogy saját tervet készítek e három alapelv felhasználásával. Ekkor vette kezdetét az én egyéni egészségi utazásom. Az újonnan készült étrendet először saját magamon próbáltam ki. Először az időzítésre koncentráltam, aztán fokozatosan elkezdtem az időszakos böjtöt. Miután ez megvolt, következett a tartalom: elkezdtem több fehérjét és rostot fogyasztani. Elsődleges zsírforrásként olívaolajat, avokádót, dióféléket és magvakat alkalmaztam. Kerültem a finomított, feldolgozott szénhidrátokat (nem volt több Goldfish keksz!). Korlátoztam az olyan élelmiszerek és összetevők fogyasztását, mint a mesterséges színezékek és aromák, amelyek elősegítik a gyulladást, és összezavarják a bélrendszert. Egyvalamit soha nem tettem: nem számoltam a kalóriákat. Ezt követően tovább finomítottam a makrotápanyagok arányát, hogy több zsírt, mérsékelt mennyiségű fehérjét és kevesebb szénhidrátot tartalmazzanak.

Néhány hónap alatt öt kilót fogytam, különösen hastájékon. El voltam ragadtatva, de hamar rájöttem, hogy a fogyás voltaképpen csak kellemes mellékhatás. Ennél is fontosabb, hogy egészségesebbnek, erősebbnek és energikusabbnak éreztem magam. Drámaian lecsökkent a hőhullámaim száma, és sokkal jobban aludtam.

Úgy éreztem, rátaláltam valamire, ezért megkértem a barátaimat, hogy ők is próbálják ki. Ahogy korábban engem, őket is meglepte a kilók és a centik csökkenése. Ráadásul egyetértettek velem abban, hogy egészen könnyen ment. Nem gyötört örök éhségérzet, nem sóvárogtunk ételek után, és nyoma sem volt a nélkülözés vagy megvonás szörnyű érzésének.

Ekkor fénymásolatot készítettem erről a háromlépcsős tervről, és adtam belőle egyet-egyet a pácienseimnek. Az eredmény ugyanaz lett: fogyás, kevesebb menopauzális tünet és több energia. Ráadásul nem szedték vissza a leadott kilókat, amire a korábban kipróbált diéták során soha nem voltak képesek.

A sikertörténeteket látva úgy éreztem, itt az ideje, hogy szélesebb közönséggel is megosszam a tervemet. Ingyenesen elindítottam a kezdeti tervet Facebookon, és önkénteseket kerestem a kipróbálására. A visszajelzések szerint az embereknek jelentős mennyiségű súlyt – többek közt hasi zsírt – sikerült leadniuk. Ezt követően már szerettem volna, ha mindenki hozzáférhet a titkokhoz, és megtapasztalhatja annak sikerességét.

Tovább alakítottam a terven, és még szélesebb közönséghez juttattam el azt egy online program keretében. Igazából nem tudtam, mi fog történni, de azt vettem észre, hogy hétről hétre egyre többen jelentkeznek a programra, amely így szépen beindult. Be kell vallanom, elképesztett, mennyire népszerűvé vált a program rövid idő leforgása alatt. Erről a gyógyhatású diétáról beszélt mindenki.

Tovább nőtt a programra jelentkezők száma, és a terv mostanáig több tízezer nőnek segített megszabadulni a fölös kilóiktól, csökkenteni a derékbőségüket és javítani az egészségi állapotukat.

A diétámat egy texasi tengerparti üdülővárosról, Galvestonról neveztem el. Bár nem ott születtem, a férjemmel Galvestonban neveltük fel a két lányunkat. Ezt a helyet tartom az otthonomnak, és az orvosi praxisom nagy részét is ezen a helyen töltöttem. És immár ez a Galveston-diéta szülőhelye!

Miután beindult a program, szerettem volna tovább bővíteni a táplálkozással kapcsolatos ismereteimet, ezért jelentkeztem a Louisiana állambeli Tulane Egyetem rangos programjára, amelynek tárgya a kulináris medicina, vagyis az, hogy miként lehet a táplálkozás révén megelőzni és kezelni egyes betegségeket. A program célja orvosok és más egészségügyi szakemberek oktatása, valamint arra való kiképzése, hogy jobban megértsék és a gyakorlatban is alkalmazni tudják az orvosi táplálkozástani elveket. Így olyan táplálkozási módosításokkal tudunk segíteni pácienseinknek, amelyek jótékony hatással vannak az egészségükre.

Hatvan tanóra és rengeteg, laborban töltött idő után 2019-ben megkaptam a képesítést, és a kulináris medicina szakembere lettem. Az itt szerzett tapasztalat megszilárdította és megerősítette a meggyőződésemet, miszerint jó úton járok mindazzal, amit a Galveston-diétához kifejlesztettem, különös tekintettel a gyulladáscsökkentő táplálkozásra. A tanfolyam emellett kihangsúlyozott valamit, ami megragadt bennem: a táplálkozás a legkevésbé alkalmazott, ugyanakkor a leghatékonyabb gyógymód.

Szóval itt tartok. Jóleső érzéssel tölt el, hogy rengeteg nőnek sikerült végre elérnie azt, amire mindig is vágyott: fitt testet és remek egészségi állapotot.

A Galveston-diéta és te

Ez a könyv új információkkal és stratégiákkal bővíti az online programomat. Ezek felölelik a cukortól való megtisztulást; a menopauzával kapcsolatos problémákra vonatkozó új információkat; bizonyos alulértékelt tápanyagok fontosságát; új tudományos eredményeket arról, hogy miként támogatják a makrotápanyagok a középkorúak egészségét; vadonatúj recepteket; teljesen új étkezési terveket; a karbantartásra vonatkozó tervet és egyéb, az interneten nem elérhető információkat.

Ez a könyv akkor is hasznos útmutató és forrás lesz számodra a Galveston-diétában, ha már végigcsináltad az online programot. Ha azonban új vagy a programomban, akkor üdvözöllek! Most lehetőséged nyílik arra, hogy teljes körű tapasztalatot szerezz a hosszú távú fogyás eléréséhez, illetve a perimenopauzán és a menopauzán át a posztmenopauzába való boldog, egészséges átmenethez.

Ezenfelül a könyv mind az új, mind az online tanítványok számára segít megismerni a testüket, és megtanít arra, hogyan bánjanak vele úgy, mint egy kedves baráttal. Megnyugvást fogsz találni, mert tudod, hogyan alakíthatsz ki olyan új szokásokat, amelyek örömöt és jobb egészséget biztosítanak számodra, és amelyek segítik a testedet abban, hogy erős, karcsú és gyönyörű legyen.

A tervem nem tipikus diéta – amolyan 21 vagy 30 nap, aztán kész –, amelyből oly sok van manapság. Egyáltalán nem ilyen! Bár sok nő azért kezd bele, hogy biztonságosan és tartósan fogyjon vele, a fő célom az, hogy folyamatosan alkalmazd – vagyis hogy teljes életmódváltás legyen belőle.

E célt szem előtt tartva, és hűen az esetemben is oly jól működő elvekhez terveztem meg a Galveston-diéta három összetevőjét. Ezek az alapvetően egészségjavító tevékenységek azért teszik hatékonnyá a programot, mert jó szokások kialakításához vezetnek. Minden szokás cselekvésből, tanulásból és ismétlésből épül fel, míg idővel a viselkedés automatikussá válik. Más szóval, gondolkodás nélkül csinálod. Egyszerre három területen fogsz jó szokásokat kialakítani.

1. Időszakos böjtölés. Ez a gyakorlat hatalmas előnyökkel jár a nők számára a hormonháztartás, az anyagcsere és a gyulladáscsökkentés területén. A program részei közül ez az, amely a leghatékonyabb a legtöbb nő számára. A visszajelzések alapján az után érezték magukat a legjobban, miután megtanulták, hogyan kell időszakosan böjtölni.

A Galveston-diéta során az időszakos böjt úgynevezett 16:8 formáját fogod végezni: 16 óra böjtölés és 8 órás étkezési ablak váltogatja egymást. Én azért kedvelem a böjtölés ezen formáját, mert a böjtölési ablak jelentős része éjszakára esik. Ez azt jelenti, hogy a 16 óra nagy részét (ideális esetben a felét) alvással töltöd! Így ez könnyen szokássá válik.

2. Gyulladáscsökkentő táplálkozás. Számos betegség hátterében krónikus gyulladás áll, amely súlygyarapodást okoz. Ugyanakkor maga a súlygyarapodás is gyulladást vált ki, így ezek őrült körforgásban fokozzák egymást. A nők esetében a koruk előrehaladásával és a menopauzális hormoningadozással együtt fokozódik a gyulladás is. Az elfogyasztott ételek közül sok tovább súlyosbítja, mert az egész testben gyulladást okoz. Pedig ennek nem kell így lennie. Számos olyan élelmiszer létezik, amely szó szerint harcba száll a gyulladással. A Galveston-diéta a gyulladáskeltő élelmiszerek korlátozására és a gyulladáscsökkentő élelmiszerek növelésére összpontosít.

3. Üzemanyagváltás. A következetes, tartós fogyás érdekében a szervezetnek úgy kell alakítania az energiafelhasználását, hogy a glükóz helyett (amelyet általában a szénhidrátdús élelmiszerek biztosítanak) inkább a zsírra támaszkodjon. Ha nem égeted el az összes glükózt, amely a vérkeringésedben van, akkor a felesleg elraktározódik testzsírként. Ez az anyagcserét illető tény vezetett ahhoz, hogy létrehozzak egy olyan táplálkozási protokollt, amely 70 százalékban egészséges zsírokból, 20 százalékban sovány fehérjékből és 10 százalékban minőségi szénhidrátokból áll. Ez az arány három fontos eredményre vezet: zsírégetésre készteti a szervezetet, elősegíti a cukortól és a feldolgozott szénhidrátoktól való függőség feladását, illetve az egészséges zsír-, fehérje- és szénhidrátforrásokat állítja a táplálkozás középpontjába.

Később, ha már készen állsz ennek a hosszú távú fenntartására, megismertetlek a Galveston-diéta életre szóló programjával, amelynek révén fokozatosan csökkented a zsír-, és növeled a szénhidrátszázalékot, míg végül az élethosszig tartó siker érdekében az étrended stabilizálódik a 40 százalék zsír, 20 százalék fehérje és 40 százalék szénhidrát arányában.

Amikor már mindhárom műveletet végzed egy ideje, a tested elkezdi könnyebben égetni a zsírt, és felhagy a zsír nemkívánatos helyeken, például a hason való raktározásával. Ennek köszönhetően jelentős mennyiségű túlsúlytól fogsz megszabadulni. Kelli nagyon jó példa erre. Elkezdte a Galveston-diétát, hónapokig kitartóan végezte, és 45 kilót fogyott! A dereka 37 centivel, a csípője pedig 24 centivel lett karcsúbb. Továbbá Kelli a fogyás mellett drámai javulást tapasztalt az alvási szokásaiban, az energiaszintjében és az emésztési funkcióiban, illetve csökkentek a menopauzás tünetei, például a hőhullámok, és egészében véve sokkal jobb lett a közérzete.

Íme a nagy titok, amely miatt annyira hatékony a Galveston-diéta: a három összetevő a legjobb eredmény érdekében szinergikusan együtt hat. A gyulladás csökkentéséhez és a zsírégetéshez időszakos böjtöt kell tartanod. Nem lehet úgy böjtölni, hogy közben továbbra is a szokásos gyulladáskeltő ételeket fogyasztod, és közben elvárod, hogy égjen a zsír, és ne is térjen vissza. Gyulladáscsökkentő ételek széles választékával kell táplálnod a testedet, és oly módon kell átalakítanod a makrotápanyag-ellátásodat, hogy az több zsírt, mérsékelt mennyiségű fehérjét és egészséges szénhidrátot tartalmazzon.

Valószínűleg kíváncsi vagy, mennyi időbe telik, amíg ez a diéta visszaadja az egészségedet. Nos, a válasz igen egyszerű: mindenki más ütemben veszít a súlyából, és nyeri vissza az egészségét. Azonban fontosabb, hogy megértsd és mindig észben tartsd: a Galveston-diéta nem a szó hagyományos értelmében vett diéta. Ez életmód.

Kérlek, ne csüggedj el annak a gondolatától, hogy ez örökre szól. Mihelyst megtanulsz így élni és étkezni, akkor ez teljesen természetessé válik számodra, és a múltéi lesznek a régi, egészségkárosító szokások – a gyorséttermi ételek és a cukros szénhidrátok fogyasztása.

Noha a Galveston-diéta egy szigorúan megtervezett négyhetes tervvel kezdődik, amely segít megváltoztatni az étkezési szokásaidat – ez azonban csak a kezdet. Ahhoz, hogy képes légy örökre kitartani mellette, ezt követően áttérsz a Galveston-diéta életre szóló programjára, amellyel az utolsó fejezetben foglalkozom. A legtöbb könyv rövid távú táplálkozási tervvel szolgál, és nem tartalmaz útmutatást arra nézve, hogy mit tegyél azután, ha néhány hétig követted a tervet. Bizonytalanságban hagynak, miközben erős kísértést érzel, hogy visszatérj a régi, egészségtelen étkezési szokásaidhoz (amivel együtt jár a kilók frusztráló visszatérése is!). Ezzel a karbantartó programmal azonban nem fog ilyesmi történni. Megmutatja, hogyan illeszthetsz be az életmódodba további gyulladáscsökkentő ételeket, hogyan változtathatod meg a makrotápanyagok arányait, hogy kevesebb zsírt és több szénhidrátot vigyél be, és hogyan használhatod az időszakos böjtöt hatékony súlymegtartó eszközként.

Ne feledd, hogy diéta szavunk a görög dietából származik, amely azt jelenti: „normálisan élni”. Manapság azonban a szó nem az ételek élvezetére és az egészségre utal, hanem többnyire a kalóriák, sőt akár egész élelmiszercsoportok fogyás céljából való megvonását jelenti. A Galveston-diéta segít a fogyásban és az elért eredmény megtartásában, márpedig ez rendkívül fontos az egészség szempontjából, mivel a nők esetében számos krónikus és súlyos betegség okozója a súlygyarapodás. A Galveston-diéta a karbantartó tervvel együtt elsősorban a szó eredeti értelmében vett étkezési minta – életmód –, amely hozzájárul a hosszú távú egészséghez.

Ha követed a Galveston-diétát, és életmódot váltasz, idővel rá fogsz jönni, ahogy én is, hogy a fogyás csak az egyik nagy előny. (Egyébként akkor is követheted a módszert, ha elégedett vagy a súlyoddal. Én most egészséges súlyú vagyok, de továbbra is e szerint élek.) A fogyáson kívül számos további előnnyel jár: kevesebb menopauzális tünet, egészséges vércukorszint, normális vérzsírszint, minőségi alvás, egészséges bélrendszer, több energia, simább bőr és még sok más. Összességében véve egyszerűen jobban fogod érezni magad. Ne feledd, a Galveston-diéta nem csupán állomás az utazásod során. Ez maga az utazás! Akadhatnak hullámhegyek és hullámvölgyek. Lehet, hogy néhány lépést hátrálsz, mielőtt előrelódulsz, de ez rendjén van. Ez végső soron előre vezető út, és azért választottad, hogy jobban vigyázhass magadra. Szilárdan kötelezd el magad mellette, és látni fogod, ahogy megváltozik az életed és az egészséged. Nagyon örülök, hogy veled tarthatok ezen az úton.

Mary Claire Haver, MD

1 fejezet

VÁLTOZIK A TESTED, VÁLTOZNAK AZ IGÉNYEID

Az enyhe kifejezés, hogy kimerített az átmenet a perimenopauzából a menopauzába. A poklok poklát éltem át – hőhullámokkal, éjszakai izzadással, hajhullással, száraz bőrrel és súlygyarapodással. Nagyon ideje volt, hogy leszámoljak ezzel az egésszel.

Visszatekintve azonban olyan dolgokat látok, amelyek akkor nem voltak világosak számomra. Bárcsak tudtam volna például, hogy a tünetek már a harmincas éveinkben elkezdődhetnek; hogy ha korábban elkezdtem volna a hormonpótló kezelést, sokkal könnyebben átvészelhettem volna az egészet; és hogy az olyan mentális állapotok, mint a rosszkedv, a depresszió vagy a szorongás, nem azt jelentik, hogy elment az eszünk!

Igen, a tested változik, de ez az élet normális része, amelyen minden nő keresztülmegy – főként a hormonális ingadozások miatt. Ezt a fizikai változással járó időszakot három szakaszba sorolják: perimenopauza, menopauza és posztmenopauza. Ezeket mindenki másképpen éli meg. Nézzük, mi történik az egyes szakaszokban.

Perimenopauza

A harmincas éveid közepén, végén, vagy a negyvenes éveid elején úgy tűnhet, hogy a tested a szemed láttára indul változásnak. Észreveheted – és bosszankodhatsz miatta –, hogy már nem állnak olyan jól a ruháid, mint addig, még akkor sem, ha szemernyit sem híztál. A bőröd szárazabbá válik, felbukkan néhány ránc, sokkal fáradtabbnak látszol, és annak is érzed magad, mint fiatalabb korodban. Olyan, mintha egy idegen nézne vissza rád a tükörből.

Ha ezeket a változásokat tapasztalod, akkor valószínűleg beléptél a hormonális ingadozás első szakaszába, a perimenopauzába. Ez egy természetes átmeneti időszak, amely több évvel a menopauza előtt kezdődik. Néhány hónaptól akár tíz évig is eltarthat a menopauza előtt, amely során a szervezet természetes módon átáll a kisebb ösztrogéntermelésre. Mivel a petefészkek kevesebb ösztrogént termelnek, rendszertelenné válik a menstruáció, majd időnként egy-egy ki is marad. Végül teljesen megszűnik a havi ciklusod. Ha már egy éve egyáltalán nem menstruáltál, akkor érted el a teljes menopauzát.

A perimenopauza tünetei

Minden nő másképpen éli meg a perimenopauzát. Vannak, akiknél egyáltalán nincsenek tünetek, vagy csak néhány enyhébb, míg mások a tünetek széles skáláját tapasztalják, amelyek között akár súlyosak is lehetnek. A tünetek a perimenopauzában kezdődnek, de a menopauzában is folytatódhatnak. Szerencsére a posztmenopauza idejére szinte teljesen megszűnnek a főbb problémák. Az alábbiakban azokat a tüneteket tekintjük át, amelyek a perimenopauzában kezdődnek, de gyakran a menopauzában is megmaradnak.

Súlygyarapodás. Nagy valószínűséggel ez az a tünet, amelynek hatására eljutottál ehhez a könyvhöz. Míg korábban talán számlálatlanul etted a nachost, a csokiszeleteket és a sajtburgereket – és semmit nem híztál –, addig most néhány falat chipstől is egy-egy számmal nagyobb ruhákba kényszerülsz, és a rugalmas derekú nadrág lesz az új legjobb barátod.

Amikor érthetetlen módon elkezdenek felszaporodni a kilók, az leginkább a változó hormonok étvágyra és anyagcserére gyakorolt hatásának, illetve azoknak a hormonoknak köszönhető, amelyek a zsír raktározásának helyét és módját szabályozzák. Ez a súlytöbblet képes egyéb tüneteket fokozni és súlyosbítani, amilyenek az éjszakai izzadás és a hőhullámok, az izom- és ízületi problémák, valamint a húgyhólyaggal kapcsolatos kellemetlenségek.

A hőhullámok gyakoriságát a kutatók a „hőszabályozási elmélettel” magyarázzák. Ha az izomzatodhoz képest arányaiban a szükségesnél több testzsír van a szervezetedben, akkor ez a zsír „szigeteli” a testedet, így az nehezebben tudja leadni a hőt. A tested ekkor visszatartja a hőt, amely nem tud eloszlani, és ez hevesebb hőhullámokat okoz.

Ennek a javát kutatások is igazolják. Egy 2017-es tanulmány egyértelmű bizonyítékot talált arra, hogy a túlsúlyos és elhízott nők esetében a menopauza gyakoribb éjszakai izzadással és hőhullámmal jár. Emellett a túlsúlyos nők körében súlyosabbak az olyan tünetek is, mint az ízületi fájdalom, az izomfájdalom, a hüvelyszárazság, az inkontinencia és a húgyhólyaggal kapcsolatos más problémák.

A középkorú nők másik kihívása a zsigeri zsír, amely a belső szerveinket veszi körül. Én ezt úgy nevezem, hogy „menopauza-úszógumi”. Ezt az androgének (egyebek közt a tesztoszteron) fokozódó aktivitása okozza. A zsigeri zsír felszaporodását a derék-csípő arány növekedése jellemzi. Úgy számítjuk ki, hogy a derékkörfogatot elosztjuk a csípőkörfogattal. Ez elég megbízhatóan jelzi, hogy mennyi zsír tárolódik a derékon, a csípőn és a fenéken.

Amellett, hogy befolyásolja a kinézetünket (és azt, hogyan érezzük magunkat emiatt), a zsigeri zsír felszaporodása olyan súlyos betegségek fokozott kockázatával jár együtt, mint a szívbetegségek, az emlőrák, a méhrák, a cukorbetegség, a magas vérnyomás, a stroke és az alvászavar.

Az a lényeg, hogy ha kordában tudod tartani a testsúlyodat, azzal lényegesen csökkentheted a perimenopauza és a menopauza legsúlyosabb tüneteit – ráadásul számos rémisztő betegség kockázati tényezőit is. Életünk delén a felesleges zsír nem csupán esztétikai gondot jelent, hanem olyan problémát is, amely súlyosan befolyásolhatja az egészséget.

Hőhullámok. Szépen felöltöztél, kész a frizurád, kisminkelted magad, amikor hirtelen – bumm! Valóságos hőség söpör végig a felsőtesteden és az arcodon, amely néhány másodperctől akár több percig is eltarthat, és a legszívesebben azonnal pucérra vetkőznél. Vannak nők, akiknek havonta egyszer-kétszer van hőhullámuk, másoknak viszont naponta akár többször is. Az éjszakai hőhullámok (éjszakai izzadás) felébreszthetnek, megzavarhatják az alvást, amitől másnap kimerültnek és lomhának érzed magad.

Hajhullás és a haj változása. A középkorú nők haja változik. Nem arról van szó, hogy szemmel látható kopasz foltok keletkeznek, de a fejbőr egyes részein ritkábbá válik és elvékonyodik. Az is előfordulhat, hogy fésülködéskor vagy zuhanyzáskor csomókban hullik.

A hajhullást az életközép során elsősorban a hormonális egyensúlyhiány okozza, amely határozottan összekapcsolható az ösztrogénszint csökkenésével, illetve a tesztoszteron aktivitásának fokozódásával. Ha magasabb az ösztrogénszint, és alacsonyabb a tesztoszteron aktivitása, akkor gyorsabban nő a haj, és hosszabb ideig marad a fejen.

És honnan az ördögből lettek azok szőrszálak az arcodon és az álladon? Ezekért is a tesztoszteron fokozott aktivitása a felelős (az ösztrogénszint csökkenése miatti relatív tesztoszterontúlsúly miatt).

Álmatlanság. Lehet, hogy mostanában az alvásod egy újszülöttéhez hasonlítható. Kétóránként felébredsz. Megéhezel. És pisilned kell. Éjszakánként órákig forgolódsz abban reménykedve, hogy végre kikapcsol az elméd, és hagyja, hogy elaludj.

Lehet, hogy álmatlanságot tapasztalsz (elalvási nehézség), vagy esetleg a megszokottnál korábban felébredsz. Sokszor az izzadás is megnehezíti az alvást.

A bűnös itt is a hormonális ingadozás. Fel-alá ingadozik az ösztrogén- és progeszteronszinted.

Memóriazavar és agyi köd. Ugye ismered azt az érzést, amikor megpróbálsz emlékezni valamire, és ott van a szó a nyelved hegyén? Vagy azon kapod magad, hogy csak állsz a szoba közepén, és fogalmad sincs, hogyan kerültél oda, vagy mit akartál csinálni? Vagy a hét folyamán többször is elmeséled ugyanazt a történetet a férjednek és a gyerekeidnek? Lehet, hogy mostanában ezek a dolgok újra és újra előfordulnak. Ezt az állapotot sokan nevezik agyi ködnek, és gyakori a perimenopauza és menopauza idején, mivel a szervezeted kevesebb ösztrogént termel.

Hüvelyi és hólyagproblémák. Az ösztrogénszint csökkenésével a hüvely fala szárazabbá, vékonyabbá és kevésbé rugalmassá válik. Egy ismerősöm azt mondta erről a szárazságról, hogy olyan, mintha pókháló nőtt volna a hüvelyében! Ezek a változások fájdalmat vagy kellemetlen érzést okozhatnak a nemi érintkezés során, és alacsony ösztrogénszint esetén a nők hajlamosabbak lehetnek a hüvelyi fertőzésekre is.

Mivel a húgyhólyag közel van a hüvelyhez, a hüvelyfal elvékonyodása a húgyhólyagra is hatással van. A szövetek rugalmasságának csökkenése vizelet-visszatartási problémákat és gyakori hólyagfertőzéseket okozhat.

Szexuális változások. Sok tényezőtől függ a szexuális életünk – ahogy maga az élet is. Az egyik ilyen tényező a női hormonok szintjének csökkenése az életközép során, ami számos következménnyel jár, többek közt a szexuális izgalom és vágy csökkenésével. Ugyanakkor, ha a menopauza előtt szexuálisan aktív voltál, akkor valószínűleg most is egészséges nemi vágy él benned. Ha pedig érdekel, hogy 50 vagy 60 éves korod után, vagy még később létezik-e még a szex, akkor tudd, hogy a szexuális élet egész életre szól – ha úgy akarod!

Hangulatváltozások. Az ingerlékenység szó meg sem közelíti a valóságot, igaz? Az érzelmeid sokszor a legkisebb dologtól is elszabadulnak, és úgy érzed, képtelen vagy kontrollálni a hangulatingadozásaidat és az indulataidat. Ha aztán mindehhez még fáradtság is társul (mert a hőhullámok éjszaka felébresztettek), csak fokozódnak a problémák. Sok nő számára ez a legrosszabb tünet, mert hirtelen úgy érzi, hogy nem is önmaga.

Ennek a változásnak is az ösztrogénszint a fő oka. Az ösztrogén szabályozza, hogy mennyi szerotonin termelődik az agyban. A szerotonin egy olyan kémiai anyag, amely segít kordában tartani a hangulatot. Ha kevesebb az ösztrogén, akkor szerotonin is kevesebb termelődik. Ez közvetlen hatással lehet arra, hogy mennyire érzed magad stabilnak és optimistának.

Ha hangulatváltozásokkal küzdesz, ne feledd, hogy változik a tested, és nem te vagy a hibás ezekért az érzelmekért. Az is fontos, hogy a partnerednek is elmagyarázd ennek a bizonyos tünetnek a fiziológiáját, hogy türelmesebb és megértőbb legyen a te, nos, türelmetlenségeddel.

Egyéb tünetek. A perimenopauza során számos egyéb tünet is jelentkezhet, amelyekre nagyon ritkán figyelmeztetik az embert. Például:

• mellfájdalom

• száraz és/vagy viszkető bőr

• heves szívdobogás

• pánikroham

• székrekedés

• szédülés

• szájszárazság

• vizeletinkontinencia

• dühroham

• magas vérnyomás

• magas koleszterinszint

• szemszárazság

• szórakozottság

• fejfájás és migrén

A Galveston-diéta étkezésre és életmódra vonatkozó stratégiái segíteni fognak a perimenopauza alatti súlygyarapodás és egyéb tünetek leküzdésében.

Menopauza

A perimenopauza után következik a menopauza – az a szakasz, amikor a petefészkek felhagynak a reproduktív hormonok termelésével, és abbamarad a havi menstruációd. Bár a menopauza kezdetének átlagos életkora 51 év, bármikor bekövetkezhet 45 és 55 éves kor között.

A menopauza idején még hangsúlyosabbá válhat a súlygyarapodás – és még frusztrálóbbá a túlsúlytól való megszabadulás. A nők átlagosan 5-7 kg kilogrammot szednek fel 45 és 55 éves koruk között. Ilyenkor erősödik az éhségérzet, ami miatt többet akarsz enni, és ez szükségszerűen növeli az esélyt a túlsúlyra.

Ráadásul ilyenkor egyéb anyagcsere-problémák is jelentkezhetnek, beleértve az inzulinrezisztenciát, valamint a glükóz- és zsír-anyagcserezavart. Továbbá megnő a 2-es típusú cukorbetegség, a csontritkulás, a szívbetegségek és a rák kockázata is.

Egy fontos tanulmány azt vizsgálta, hogy milyen hatással van az étrend a nőkre, amikor belépnek a menopauza időszakába. Négy éven keresztül 35 ezer nőt követtek nyomon, és megdöbbentő eredményre jutottak. Azok esetében, akiknek az étrendjében jelentős mértékű volt a feldolgozott szénhidrát, például a rizs, a tészta, a chips és perec, átlagosan 1,5 évvel korábban következett be a menopauza, mint azoknál, akiknek az étrendje főként halból és vitaminban gazdag élelmiszerekből (leveles zöldségek, gyümölcsök, tojás stb.) állt.

Vajon miért következett be a menopauza korábban azoknál, akik több feldolgozott szénhidrátot fogyasztottak? A kutatók arra jutottak, hogy a magas szénhidráttartalom megemelte a vérben keringő inzulin szintjét, ami valószínűleg inzulinrezisztenciát okozott, és befolyásolta a nemi hormonok aktivitását.

A tanulmány eredményei megfontolandó figyelmeztetéssel szolgálnak: az életközép során az egészség és a menopauza megélése szempontjából kritikus fontosságú az egészséges táplálkozási szokások mihamarabbi kialakítása és fenntartása. Márpedig a Galveston-diétával pontosan ezt fogod tenni!

Sajnos a menopauza számos más egészségi kockázatot is magában hordoz. A menopauza előtt a petefészkek által termelt ösztrogén megvédett minket a szívrohamtól és a stroke-tól. A nők a menopauza után sokat veszítenek ebből a védelemből, mivel kevesebb ösztrogén termelődik a szervezetükben. Az életközép a szívbetegségek egyéb kockázati tényezőivel is jár, amilyen a magas koleszterinszint, magas vérnyomás és a fizikai aktivitás hiánya.

A Galveston-diéta programjában meg fogod tanulni, hogyan enyhítheted, kezelheted, vagy akár szüntetheted meg ezeket a tüneteket.

A változás öröme

Sandra egész életében 20-22 kiló túlsúlyt cipelt, majd amikor betöltötte az 50. életévét, elhatározta: itt az ideje, hogy egészséges legyen.

Mélyen frusztrálta őt a súlyával folytatott örökös küzdelem, ezért teljes mértékben elfogadta és követte a Galveston-diétát. „El sem hittem a változásokat, amelyeket tapasztaltam” – mondta.

Sandra 25 kilót fogyott, és életében először elérte az egészséges 55 kilós testsúlyt. A Galveston-diéta nemcsak a fogyás tekintetében hatékony, hanem a menopauza tüneteit is enyhíti. Sandra például elmondása szerint azóta, hogy a diétát követi, jobban alszik, energikusabbnak érzi magát, mint bármikor az elmúlt húsz évben, és még a hátfájása is elmúlt.

„Fantasztikusan érzem magam!”

Posztmenopauza

A posztmenopauza az életnek az a szakasza, amikor legalább tizenkét hónapja nem volt menstruációd. Ebben az életszakaszban a sejtjeid még több zsírt tárolhatnak, és az még lassabban szabadul fel belőlük. A posztmenopauzás nők esetében a perimenopauzás nőkhöz képest közel ötszörös a zsigeri zsír felhalmozásának kockázata.

Az izomtömeg is csökkenhet, ami miatt lelassul az anyagcsere, és a tested kevésbé hatékonyan égeti a kalóriákat, mint korábban. Ha beléptél a posztmenopauza időszakába, a hormonszinted beáll egy állandó alacsony szintre, és úgy is marad.

Ugyanakkor fel kell hívnom a figyelmedet arra, hogy a posztmenopauzához számos egészségi komplikáció is társul. Ahhoz, hogy ebben az életszakaszban is egészséges maradj, tisztában kell lenned ezekkel a betegségekkel és a kockázati tényezőikkel. Ily módon alkalmad lesz megtalálni a kockázatok csökkentésének módját – például a helyes táplálkozás révén.

Csontritkulás. Ez tulajdonképpen a csontok sűrűségének csökkenése, ami hajlamossá tesz a csonttörésekre, különösen a csípőére, a gerincére és a csuklóéra. A menopauzát követően fokozódik a csontsűrűség csökkenése: 60 éves korodig ez akár a 25 százalékot is elérheti, amit szintén a szervezetben lévő ösztrogén mennyiségének csökkenése okoz.

A csontritkulás minden harmadik posztmenopauzális nőt érinti, és életük hátralévő részében nagyobb a csonttörés kockázata, mint az emlőráké.

Azonban még ha csontritkulást diagnosztizáltak is nálad, ez nem jelenti azt, hogy teljesen tehetetlen vagy. Számos kezelési mód létezik, és az egyik legjobb a súlyzózás, például az ellenállásos edzés. Imádom a súlyzós edzéseket. Nemcsak az izmokat, hanem a csontokat is erősíti. A gyakorlatok azzal segítenek a további csontvesztés megelőzésében, hogy a csontjaidnak ellen kell állniuk a gravitációs erőnek. Emellett a táplálkozás is kulcsfontosságú, és a Galveston-diéta mindent megad, amire szükséged van.

Szív- és érrendszeri betegségek. Az egyik legnagyobb egészségügyi tévhit az, hogy a szív- és érrendszeri betegségek a férfiakat fenyegetik, pedig az amerikai nők esetében is ezek jelentik az első számú egészségi veszélyt, különösen a menopauza és a posztmenopauza idején.

A menopauza nem közvetlenül okoz szív- és érrendszeri betegségeket, de növelheti azok kialakulásának kockázatát. A hormonszinted csökkenésével növekszik a szívproblémák veszélye. A menopauzát követően magas vérnyomás alakulhat ki, illetve emelkedhet az (egészségtelen) LDL-koleszterin és triglicerid szintje. Az Amerikai Szív Egyesület szerint a menopauza idején minden harmadik nőnél alakul ki szív- és érrendszeri betegség, illetve tíz évvel utána emelkedik a szívroham előfordulásának kockázata is.

A változás öröme

A Galveston-diéta bizonyítottan előnyös a magas vérnyomásban szenvedő nők számára. Egyesek a program során még csökkenthetik is a gyógyszerfogyasztást (az orvosuk engedélyével). Lesia is ezek közé tartozik. Ő a felére csökkenthette a gyógyszerei adagját, és ennyivel is ugyanolyan vagy jobb szinten tartotta a vérnyomását.

Ez sokszor a fogyás – különösen a zsigeri zsír csökkenése – révén következhet be, ahogy az ő esetében is történt. Több mint tíz centivel lett vékonyabb a dereka, aminek köszönhetően most már egyszámjegyű a nadrágmérete.

Depresszió és más mentális problémák. A posztmenopauza idején a jelek szerint jelentősebb a depresszió kialakulásának kockázata, mint az élet korábbi szakaszában. Ez valószínűleg nem csupán a hormonális hanyatlásnak köszönhető, hanem az ekkortájt bekövetkező jelentős életváltozásoknak is, amilyen a gyerekek elköltözése, a válás, a házastárs halála, a nyugdíjra való stresszes felkészülés, az életkorral összefüggő egyéb egészségi problémák stb.

Egy 2019-es kutatás során 371, olyan menopauza előtt álló és posztmenopauzás nőnél vizsgálták a depresszió gyakoriságát, aki nem részesült hormonpótló kezelésben. Míg a perimenopauzás csoportnak csupán a 21 százaléka tapasztalt enyhe depressziót, addig a posztmenopauzás nők közel 60 százaléka szenvedett súlyos depresszióban (ami sokkal veszélyesebb az enyhe depressziónál, és sürgős orvosi ellátást igényel).

Ha depressziós vagy, olyankor szomorúnak, ingerlékenynek és motiválatlannak érezheted magad, vagy kilátástalannak láthatod a jövőt. Olyan, mintha egész nap csak vonszolnád magad. Hosszabb időt vesznek igénybe a szokásos mindennapi teendők, és nem nyújtanak elégedettséget. A mentális egészségedben jelentkező ilyen jellegű változásokat mindig meg kell beszélned az orvosoddal. A depresszió jól kezelhető, és nem kell együtt élned vele.

Súlyosabb hüvelyszárazság. A hüvelyszárazság jellemzően a perimenopauza időszakában kezdődik, a menopauzában folytatódik, és még súlyosabbá válhat a posztmenopauzában. A hüvelyfal a hormontermelés megváltozása miatt az életkor előrehaladtával zsugorodni kezd, és elvékonyodik. Az ösztrogénszint csökkenésével a vékonyabb hüvelyfal sejtjei kevesebb nedvességet választanak ki. Ez fájdalmas szexuális együttlétet, gyakori húgyúti és hüvelyi fertőzéseket eredményezhet, és súlyosbodó inkontinenciához vezethet.

Nem kell lemondani a szexuális együttlétről a hüvelyi problémák, köztük a hüvelyszárazság miatt. Én magam lelkes híve vagyok a hüvelyi síkosító bőséges használatának. Számos vény nélkül kapható síkosító használható a hüvelyi szárazság és fájdalom enyhítésére. Ezek úgy működnek, hogy befolyásolják a hüvelyi terület pH-értékét, ami csökkenti a húgyúti fertőzés kockázatát is. Ügyelj arra, hogy kimondottan hüvelyi használatra készült síkosítót válassz. Kerüld az illatosított, növényi kivonatokkal és mesterséges színezékekkel készült változatokat. (Kedvenc márkáim az Uberlube és a KY Silk-E.) Kezdj el síkosítót használni jóval azelőtt, hogy elérnéd ezt az életszakaszt, így továbbra is érzékinek és szexinek érezheted magad – és ráadásul még szórakoztatóbbá és intimebbé teheted a szexet.

Esetleg beszélj az orvosoddal a krém vagy gyűrű formájában történő ösztrogénkezelésről, amely közvetlenül a szövetekbe juttatja az ösztrogént, hogy ily módon növelje a hüvely nedvességét.

A táplálkozási és életmódbeli módszerek, amelyeket megismersz a Galveston-diéta keretein belül, szintén nagyban hozzájárulnak ahhoz, hogy egészségesebbek és kielégítőbbek legyenek a posztmenopauzális évek.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen